1993L0074 — DA — 07.08.2009 — 004.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Berigtiget ved:

▼B

RÅDETS DIREKTIV 93/74/EØF

af 13. september 1993

om foder med særlige ernæringsformål

RÅDET FOR DE EUROPÆISKE FÆLLESSKABER HAR —

under henvisning til Traktaten om Oprettelse af Det Euopæiske Økonomiske Fællesskab, særlig artikel 43,

under henvisning til forslag fra Kommissionen ( 1 ),

under henvisning til udtalelse fra Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

Foder med særlige ernæringsformål bliver i stadig højere grad benyttet til fodring af selskabsdyr; sådanne produkter anvendes også til opdræt af brugsdyr;

i nogle medlemsstater markedsføres der allerede foder som omhandlet i dette direktiv på en sådan måde, at brugernes opmærksomhed henledes på dette foders særlige sammensætning;

der bør fastlægges en fælles definition for de pågældende produkter; i definitionen skal indgå, at produkter, der frembydes som værende beregnet til at dække særlige ernæringsbehov, skal have en særlig sammensætning og/eller være fremstillet ved en særlig proces; det er vigtigt at fastslå princippet om, at dette foder ved dets egenskaber og formål klart skal adskille sig fra såvel almindeligt foder som foderlægemidler;

foder med særlige ernæringsformål er foder, der er sammensat og fremstillet med særligt henblik på at opfylde specifikke ernæringsbehov hos bestemte kategorier af selskabs- eller brugsdyr, hvis fordøjelse, foderoptagelse eller metabolisme vil kunne blive periodisk forstyrret eller er midlertidigt eller kronisk forstyrret;

ved fastsættelsen af regler for markedsføring af foder med særlige ernæringsformål bør det sikres, at indtagelse af dette foder er til gavn for dyrene; foderet bør derfor altid være af handelskvalitet; det må hverken udgøre nogen fare for dyrs eller menneskers sundhed eller for miljøet eller markedsføres på en sådan måde, at det kan føre til vildledning;

dette direktiv berører ikke de øvrige EF-bestemmelser om foder, især ikke reglerne for foderblandinger;

brugere af foder med særlige ernæringsformål bør have nøjagtige og relevante oplysninger om foderet;

for at foder, der opfylder de i dette direktiv fastsatte kriterier, skal kunne skelnes fra andet foder, skal det være mærket med udtrykket »diætfoder«;

som for almindeligt foders vedkommende bør i det mindste indholdet af analytiske bestanddele, som har direkte betydning for foderets egenskaber, angives; det bør fastsættes, at bestemte, supplerende analytiske bestanddele, som giver foderet de egenskaber, der gør det til diætfoder, skal angives;

desuden skal alle foderproducenter, som fremstiller foder med særlige ernæringsformål, have mulighed for på mærkningen at give en række oplysninger, der kan være nyttige for brugeren;

der er ingen grund til at gøre udlevering af foder med særlige ernæringsformål betinget af, at der forelægges en dyrlægerecept, da sådanne produkter ikke indeholder lægemidler i henhold til Rådets direktiv 65/65/EØF af 26. januar 1965 om tilnærmelse af lovgivning om farmaceutiske specialiteter ( 4 ), men for at sikre en korrekt anvendelse af det meget specifikke foder bør brugeren inden anvendelsen oplyses om, at det er hensigtsmæssigt at indhente en sagkyndig udtalelse;

for foder, der skal opfylde ernæringsbehovet hos dyr, hvis fordøjelse, foderoptagelse eller metabolisme er kronisk forstyrret, eller hvis patologiske tilstand kræver lægeligt tilsyn, bør der gives mulighed for at fastsætte supplerende mærkningsregler, hvorefter den generelle henstilling til brugeren om at konsultere en sagkyndig erstattes af en henstilling om at indhente forhåndsudtalelse fra en dyrlæge;

for foder med særlige anvendelsesformål bør der endvidere på fællesskabsplan opstilles en positivliste over anvendelsesformål med angivelse af den nøjagtige brug, de væsentlige ernæringsegenskaber, de obligatoriske og fakultative oplysninger samt de særlige mærkningsbestemmelser; da denne liste er af væsentlig betydning for gennemførelsen af dette direktiv, bør den fastlægges hurtigst muligt;

markedsføringen af foder med særlige ernæringsformål, der opfylder bestemmelserne i dette direktiv, bør ikke underkastes nogen begrænsninger med hensyn til sammensætning, fremstillingsmåde, præsentationsform eller mærkning;

udgør et produkt en fare for dyrs eller menneskers sundhed eller for miljøet, bør en medlemsstat kunne indbringe sagen for Kommissionen med en detaljeret begrundelse med henblik på, at der bliver truffet passende foranstaltninger;

i alle tilfælde, hvor Rådet giver Kommissionen beføjelse til at gennemføre reglerne vedrørende foder med særlige ernæringsformål, bør der fastsættes en procedure for snævert samarbejde mellem medlemsstaterne og Kommissionen i Den Stående Komité for Foderstoffer, der er nedsat ved afgørelse 70/372/EØF ( 5 );

det er nødvendigt at sikre effektiv kontrol af foder med særlige ernæringsformål; de sædvanlige midler, som kontroltjenesterne har til rådighed, kan under visse omstændigheder være utilstrækkelige til at godtgøre, om det pågældende foderstof faktisk har de særlige ernæringsegenskaber, som tilskrives det; det bør derfor fastsættes, at den, som er ansvarlig for markedsføringen af foderstoffet, i tvivlstilfælde skal bistå kontroltjenesten med udøvelsen af dennes hverv —

UDSTEDT FØLGENDE DIREKTIV: